Csilek András vagyok, a Magyar Orvosi Kamara Borsod-Abaúj-Zemplén Megyei Területi Szervezetének elnöke 2019. ősze óta.

Hajdúszoboszlón töltöttem gyermekéveimet, ott érettségiztem, majd a Debreceni Orvostudományi Egyetemen szereztem diplomát 2004-ben. Fél évet töltöttem a Klinika Gyermekinfektológiai Osztályán, 2005. nyarától pedig a Semmelweis Kórház Infektológiai Osztályán dolgozom. 2010-ben szakvizsgáztam infektológiából.

Második szakvizsgámat 2018-ban gasztroenterológiából szereztem, melyhez a gyakorlati képzést döntően a Semmelweis és a Megyei Kórház Gasztroenterológiai osztályán végeztem.

Munkába állásom óta ügyelek az osztályon, és a kezdetektől körzeti háziorvosi ügyeletet is vállaltam.

Az Infektológiai Osztályon a HIV decentrum orvosa vagyok, továbbá foglalkozom krónikus májgyulladt betegekkel is, ennek kapcsán a hepatológiában is jártasságot szereztem. A magánegészségügybe bekapcsolódva nemzetközi oltóközpontban és magán-gasztroenterológia laborban is tevékenykedem.

2020. óta harmadik szakvizsgámra való gyakorlataimat végzem, melynek célja, hogy valamikor csecsemő- és gyermekgyógyász szakorvos legyek, bár a Covid járványban való részvételem hátráltatta a felkészülést és prolongálta a szakvizsga időpontját.

A szakvizsgákhoz szükséges felkészülés és az osztályos konzíliumok során gyakorlatilag bejártam az összes kórházi osztályt. Jelenleg is elmondható, hogy három helyen dolgozom aktívan az Infektológián, a Semmelweis Tagkórház Gasztroenterológiai Ambulanciáján és a Megyei Tagkórház Csecsemő- és Gyermekgyógyászati Osztályán.

2004. óta tagja voltam és vagyok az Orvosi Kamarának, abban az időszakban is, amikor nem volt kötelező. 2011-től területi küldöttként vállaltam kamarai feladatot, 2015-től területi és országos küldött is voltam, így minimálisan beletekinthettem az Orvosi Kamara országos működésébe is.

2015-2019. között a Területi Szervezet felügyelő bizottságának voltam tagja. 2019-ben pár hónapig választókerületi elnök is voltam, majd 2019. október 1-jével a MOK B.-A.-Z. Megyei Területi Szervezet elnökévé választottak.

Már fiatal orvos koromban a kortársaim példáját látva felfigyeltem arra, hogy a hálapénz rendszere mennyire igazságtalan és milyen személyiségromboló a hatása. Első munkahelyemen, az Infektológiai Osztályon „azt sem tudtuk, hogy mi az a hálapénz”, így nem volt nehéz önmegtartóztatónak lenni. Hamar körvonalazódott bennem, hogy aktívan szeretnék tenni a paraszolvencia ellen, mert ennek csak negatív hatásait tapasztaltam. Gyorsan rájöttem, hogy a személyes „agitáció” álszent lenne a többi orvosra nézve, hiszen nem tudhatom, hogy én mit tennék, ha olyan szakmában dolgoznék, ahol ez mindennapos, az orvos számára szinte szokásjoggá, a beteg részéről pedig kötelezővé vált gyakorlat.

2019-ben azt írtam szakmai bemutatkozásomban:

„Azt remélem, hogy ha velem tartanak, öt év múlva egy sokkal igazságosabb, az adózatlan, fekete jövedelmektől megtisztított, tisztességesebb bérrendszerben működő megyei orvosi kollektívának leszünk tagjai.”

Nos, mit történt azóta?

* Zombi-apokalipszis helyett Covid pandémia: ☑
* Hálapénz rendszer felszámolódott: ☑
* Orvosi jövedelmek rendezése: ☑
* Igazságosabb egészségügy: ⮽
* Betegek jobb egészségügyi hozzáférése: ⮽
* A kamarai munkát a munkatársak erősítésén keresztül indítottuk, korábbi dolgozók teljes munkaidőbe állítása: ☑
* Hagyományok és programok továbbvitele: ☑
* Covid járvány program-szervező hatása: ⮽
* Sajtó szereplések a Covid járvány miatt: ☑
* A kamarai munka részben online térbe költöztetése: ☑
* Kamarai facebook-csoport megalakulása: ☑
* Bálint csoport indítása: ☑
* Kamarai székház fejlesztése: ☑
* Szakvizsgák támogatása: ☑
* Tudományos tevékenység támogatása: ☑
* Életmű- és Lojalitás díjak alapítása és kiosztása: ☑
* BKEOK főigazgatójával való hadakozás: ☑
	+ ügyeleti díjazás igazságtalanságainak felszámolása: ⮽
	+ másodállásokkal való zsarolás megakadályozása: ☑
	+ röhejes viselkedésformák bevezetésének megakadályozása: ☑
* Kamarai kötelező tagság eltörlése a kormányzat részéről: ☑
* Kampány a kamarai tagok bennmaradásáért: ☑
* Az egyik legmagasabb tagsági arány sikeres megtartása: ☑
* Kényszerű kamarai dolgozói létszám leépítés: ☑
* Alapellátási ügyelet racionális átalakítása: ⮽
* Etikai ügyek elvesztése: ☑
* Bürokrácia útvesztőiben való bolyongás: ☑
* A korábbi elnökökhöz képest folyamatos elérhetőség: ☑
* Telefonos, sms-es, viberes, messengeres, e-mailes kommunikáció a tagokkal: ☑
* Kórházi fertőzések visszaszorítsa érdekében alakult MOK munkacsoportjának vezetése: ☑
	+ A belügyminiszter úrnak ezzel kapcsolatosan megfogalmazott anyag: ☑
* Kamarai költségvetés racionalizálása érdekében vállalkozási tevékenység indítása (megüresedett iroda bérbeadása): ☑

Az elmúlt 4 évben sokkal több jót kaptam a Kamarától, mint rosszat. Szabadidőm értelmes felhasználásának legélvezetesebb módja volt a Kamarai munka. Nem lehet minden részletre kitérően elmondani, hogy mi mindent csináltunk, de kihangsúlyoznám, ha nem lett volna **Nagy Ferenc alelnök úr** tapasztalata, alázata, hozzáállása és számtalan munkaórát igénylő jogszabály előkészítő munkája, talán feladtam volna. A bikkfanyelven írt jogi szövegek értelmezése nem az én világom, ehhez olyan türelem és alaposság kell, ami alelnök úrban megvan. **Barzó Tímea professzor asszony** jogi tanácsadói segítsége és munkája alapvető fontosságú volt és marad. **Cziáky Tamás alelnök úr** is mindenben támogatott és segített a harcban. **Körömi Zsolt titkár úr** baritonjára alapoztuk az ünnepi alkalmak kivitelezését.

A kamarai titkárság munkatársai megteremtették az alapot, hogy az elnöki munkát pénz nélkül is szívesen csináltam, hiszen ezt az egészet az orvostársadalomért végezzük. Kriszti, Edit, korábban Dia és Anikó nélkül ez az egész semmit nem ér, hiszen folyamatosan beszélni nekem a legkönnyebb, de a kimondott szót cselekvésre átfordítani az már egy teljesen más dolog: a hivatalban szolgálattevők munkája nélkül semmi nem valósult volna meg. Köszönöm nekik!

Remélem, újabb 4 éven keresztül dolgozhatok az orvosokért és boldogíthatom a munkatársakat! Amennyiben megtisztelnek bizalmukkal és újra ebben a pozícióban szolgálhatok, legfontosabb tervem, hogy a megyei kamarai tagok arányszámát a mostaniról 90 % fölé tornázzam fel. Mind tudjuk, hogy az orvosi szakmában a 90 %-nak mágikus ereje van, így remélem, hogy a munkámmal nem csak azt érem majd el, hogy csaknem minden orvos a megyében tag legyen, hanem hogy legalább 90 %-uk tudjon a kamaráról, elégedett legyen a kamarával, és ha nem is aktívan tesz az orvostársadalomért, de érezze a közösség újbóli megerősödésének összetartó erejét.

Miskolc, 2023. szeptember 27.

Dr. Csilek András